ຂປລ.ໃນເງື່ອນໄຂໂລກມີການເຊື່ອມໂຍງ ເຊິ່ງເປັນປະຖົມປັດໄຈ ທີ່ສຳຄັນໃຫ້ແກ່ການພັດທະນາເສດຖະກິດ-ສັງຄົມ ໄດ້ມີການຂະຫຍາຍຕົວຢ່າງກ້າວກະໂດດ, ແຕ່ໃນຂະນະດຽວກັນ ສປປ ລາວ ພວມຜະເຊີນໜ້າ ກັບໄພອັນຕະລາຍ ຫລາຍຢ່າງ ໃນນັ້ນ, ການສໍ້ລາດບັງຫລວງ ກໍແມ່ນໄພອັນຕະລາຍອັນໜຶ່ງ ທີ່ເກີດຂຶ້ນດ້ວຍຫລາຍຮູບແບບ, ຫລາຍລະດັບ ແລະ ມີລັກສະນະແພ່ລາມຢູ່ໃນຫລາຍຂົງເຂດ. ອັນພົ້ນເດັ່ນ ແມ່ນຂົງເຂດການຄຸ້ມຄອງບໍລິຫານລັດ, ການກໍ່ສ້າງພື້ນຖານ ໂຄງລ່າງ, ການນຳໃຊ້ຊັບສິນຂອງລັດ, ການເກັບລາຍຮັບ ການຄຸ້ມຄອງລາຍຈ່າຍງົບປະມານ ແລະ ການສວຍໃຊ້ອຳນາດໜ້າທີ່ ເພື່ອກົດໜ່ວງຖ່ວງດຶງຕໍ່ລອງຜົນປະໂຫຍດ ຈາກຜູ້ໃຊ້ບໍລິການຂອງການຈັດຕັ້ງພັກ-ລັດ, ລວມທັງການໃຊ້ຊ່ອງຫວ່າງ ຂອງລະບຽບ ກົດໝາຍ ແລະ ການສ້າງລະບອບນະໂຍບາຍສະເພາະ.
ນອກຈາກນັ້ນ, ການຈົງໃຈລະເມີດລະບຽບກົດໝາຍ ເພື່ອຜົນປະໂຫຍດສ່ວນຕົວ ແລະ ພັກພວກ ຍັງປະກົດໃຫ້ເຫັນຢູ່ຫລາຍຂັ້ນ, ບໍ່ທັນໄດ້ຮັບການແກ້ໄຂຢ່າງເຂັ້ນງວດ ແລະ ເດັດຂາດ, ເຊິ່ງສິ່ງເຫລົ້ານັ້ນ, ພວມກາຍເປັນສິ່ງທີ່ ທົ່ວສັງ ຄົມໃຫ້ຄວາມສົນໃຈ, ທັງກຳລັງສ້າງຜົນກະທົບຕໍ່ບົດບາດ ແລະ ຄວາມສາມາດໃນການນຳພາຂອງພັກ, ການຄຸ້ມຄອງລັດ ກໍຄື ຄວາມເຊື້ອໝັ້ນຂອງປະຊາຊົນຕໍ່ລະບອບໃໝ່, ພ້ອມທັງເປັນອຸປະສັກກົດໜ່ວງ ການພັດທະນາ ແລະ ການແກ້ ໄຂຄວາມທຸກຍາກຂອງປະຊາຊົນ.
ການສະກັດກັ້ນ ແລະ ຕ້ານການສໍ້ລາດບັງຫລວງ ແມ່ນຄວາມຈຳເປັນພາວະວິໃສ, ເປັນໜ້າທີ່ ແລະ ຄວາມຮັບຜິດຊອບໂດຍກົງຂອງພັກ, ຂອງອຳນາດລັດ ແລະ ພະນັກງານການນຳທຸກຂັ້ນ, ສະນັ້ນ, ສູນກາງພັກ ແລະ ລັດຖະບານແຫ່ງ ສປປ ລາວ ຈຶ່ງໄດ້ກຳນົດເອົາວັນທີ 16 ກຸມພາ 1982 ເປັນວັນສ້າງຕັ້ງ ອົງການກວດກາພັກ-ລັດ ແລະ ກົມການເມືອງສູນກາງພັກ ໄດ້ມີມະຕິສະບັບເລກທີ 97/ກມສພ, ລົງວັນທີ 28 ກໍລະກົດ 2006 ວ່າດ້ວຍການປັບປຸງ ການຈັດຕັ້ງຂອງຄະນະກຳມະ ການກວດກາສູນກາງ ສ້າງຕັ້ງກົມກວດກາຕ້ານການສໍ້ລາດບັງຫລວງຂຶ້ນ ເພື່ອເຮັດໜ້າທີ່ໃນການສະກັດກັ້ນ ແລະ ຕ້ານການສໍ້ລາດບັງຫລວງ ໂດຍຖືເອົາການສະກັດກັ້ນ ການສໍ້ລາດບັງຫລວງແຕ່ຫົວທີ ເປັນຕົ້ນຕໍ ແລະ ເປັນບັນຫາພື້ນຖານຍາວນານ.
ນອກຈານນັ້ນ, ກໍໄດ້ຄົ້ນຄວ້າ ສ້າງບັນດານິຕິກຳໂດຍໄດ້ອອກມະຕິ, ຄຳສັ່ງ, ຂໍ້ກຳນົດ, ລະບຽບການຂອງພັກ ແລະ ກົດໝາຍຂອງລັດ ເປັນຕົ້ນ ມະຕິຂອງຄະນະບໍລິຫານງານສູນກາງພັກ ວ່າດ້ວຍການເພີ່ມທະວີ ວຽກງານຕິດຕາມ, ກວດກາ, ສະກັດກັ້ນ ແລະ ຕ້ານການສໍ້ລາດບັງຫລວງ ໃນເງື່ອນ ໄຂໃໝ່, ມະຕິວ່າດ້ວຍການແກ້ໄຂ ປະກົດການອາດຍາສິດ ສະກັດກັ້ນຕ້ານການສໍ້ລາດບັງຫລວງ, ກົດໝາຍວ່າດ້ວຍການຕ້ານການສໍ້ລາດບັງຫລວງ, ຍຸດທະສາດຕ້ານການສໍ້ລາດບັງຫລວງຮອດປີ 2020, ດຳລັດ ວ່າດ້ວຍການແຈ້ງຊັບສິນ, ພ້ອມດ້ວຍດຳລັດ ແລະ ນິຕິກຳອື່ນໆທີ່ກ່ຽວຂ້ອງ.
ບັນດານິຕິກຳດັ່ງກ່າວ, ໄດ້ມີການຈັດຕັ້ງເຜີຍແຜ່ເຊື່ອມຊຶມ ດ້ວຍຫລາຍຮູບການ ແລະ ມີການຜັນຂະຫຍາຍ ໂດຍຫັນເອົາເນື້ອໃນ ທີ່ຈຳເປັນຂອງການສະກັດກັ້ນ ແລະ ຕ້ານການສໍ້ລາດບັງຫລວງ ເຂົ້າໃນຫລັກສູດການ ຮຽນ-ການສອນ ຢ່າງ ເປັນເຈົ້າການ. ນອກຈາກການສະກັດກັ້ນ ການສໍ້ລາດບັງຫລວງແລ້ວ, ພັກ-ລັດເຮົາ ຍັງໄດ້ຖືເອົາການຕ້ານ ແລະ ການແກ້ໄຂ ເປັນບັນຫາທີ່ຕ້ອງໄດ້ປະຕິບັດຢ່າງເຂັ້ມງວດ ແລະ ເພື່ອຈັດຕັ້ງປະຕິບັດ ຕາມທັດສະນະດັ່ງກ່າວ, ຄະນະພັກ, ອົງການປົກຄອງ ແລະ ຄະນະກວດກາແຕ່ລະຂັ້ນ ໄດ້ດຳເນີນການຕິດຕາມກວດກາພຶດຕິກຳ ທີ່ເປັນການສໍ້ລາດບັງຫລວງ. ຜ່ານການກວດກາ ໄດ້ພົບເຫັນບັນດາພຶດຕິກຳ ທີ່ເປັນການສໍ້ລາດບັງຫລວງ ເປັນຕົ້ນ ການໃຫ້ ແລະ ຮັບສິນບົນ, ການລັກໂລບປອມ ແປງມາດຕະຖານເຕັກນິກກໍ່ສ້າງ, ອອກແບບ ແລະ ຄິດໄລ່, ການໂກງການປະມູນ ຫລື ການສຳປະທານ, ການປອມແປງເອກະສານ, ການນຳໃຊ້ເອກະສານປອມ ແລະ ອື່ນໆ ເຮັດໃຫ້ຊັບສິນຂອງລັດ, ລວມໝູ່ ແລະ ຂອງປະຊາຊົນເສຍຫາຍ ເປັນຈຳນວນຫລວງຫລາຍ.
ອີງຕາມການລາຍງານຂອງທ່ານ ທອງໃສ ຊານໄຊຍະ ຮອງລັດຖະມົນຕີ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ໃນວັນທີ 9 ມັງກອນ 2018 ໃນໂອກາດປາຖະກະຖາ ວັນຕ້ານການສໍ້ລາດບັງຫລວງສາກົນ ຄົບຮອບ 14 ປີ ລະບຸວ່າ: ແຕ່ປີ 2013 ເປັນຕົ້ນມາ, ອົງການກວດກາລັດຖະບານ ໄດ້ສົມທົບກັບຄະນະກວດກາ ຂອງບັນດາກະຊວງ-ອົງການ ແລະ ທ້ອງຖິ່ນດຳ ເນີນການກວດກາຫລາຍເປົ້າໝາຍ ເຊິ່ງໄດ້ກວດກາພົບເຫັນຜົນເສຍຫາຍ ມີມູນຄ່າທັງໝົດ 480,05 ຕື້ກີບ, ເກັບກູ້ຄືນໄດ້ແລ້ວ 337,99 ຕື້ກີບ, ຍັງຄ້າງ 142,06 ຕື້ກີບ.
ຕໍ່ເປົ້າໝາຍທີ່ກະທຳຜິດ, ຜູ້ກະທຳຜິດເບົາ ກໍໄດ້ດຳເນີນການສຶກສາອົບຮົມ, ກ່າວເຕືອນຄວາມຜິດ ປະຕິບັດວິໃນດ້ານບໍລິຫານ, ສ່ວນຜູ້ກະທຳຜິດໜັກ ໄດ້ດຳເນີນຄະດີຕາມກົດໝາຍຈຳ ນວນ 107 ຄົນ (ພະນັກງານລັດ 86 ຄົນ, ພະນັກງານບໍລິສັດ 21 ຄົນ).
ຂ່າວ: ສິງຄຳ
ເນື້ອໃນ: ຂປລ